विष्णुस्मृतिः/त्रिनवतितमोऽध्यायः
अब्राह्मणे दत्तं तत्समं एव पारलौकिकं  । । ९३.१  । ।

द्विगुणं ब्राह्मणब्रुवे  । । ९३.२  । ।

सहस्रगुणं प्राधीते  । । ९३.३  । ।

अनन्तं वेदपारगे  । । ९३.४  । ।

पुरोहितस्त्वात्मन एव पात्रं  । । ९३.५  । ।

स्वसा दुहितृजामातरश्च  । । ९३.६  । ।

न वार्यपि प्रयच्छेत बैडालव्रतिके द्विजे   ।
न बकव्रतिके पापे नावेदविदि धर्मवित् । । ९३.७  । ।

धर्मध्वजी सदा लुब्धश्छाद्मिको लोकदाम्भिकः   ।
बैडालव्रतिको ज्ञेयो हिंस्रः सर्वाभिसंधकः   । । ९३.८  । ।

अधोदृष्टिर्नैकृतिकः स्वार्थसाधनतत्परः   ।
शठो मिथ्याविनीतश्च बकव्रतपरो द्विजः   । । ९३.९  । ।

ये बकव्रतिनो लोके ये च मार्जारलिङ्गिनः   ।
ते पतन्त्यन्धतामिस्रे तेन पापेन कर्मणा   । । ९३.१०  । ।

न धर्मस्यापदेशेन पापं कृत्वा व्रतं चरेत् ।
व्रतेन पापं प्रच्छाद्य कुर्वन्स्त्रीशूद्रदम्भनम्  । । ९३.११  । ।

प्रेत्येह चेदृशो विप्रो गर्ह्यते ब्रह्मवादिभिः   ।
छद्मनाचरितं यच्च व्रतं रक्षांसि गच्छति   । । ९३.१२  । ।

अलिङ्गी लिङ्गिवेषेण यो वृत्तिं उपजीवति   ।
स लिङ्गिनां हरत्येनस्तिर्यग्योनौ प्रजायते   । । ९३.१३  । ।

न दानं यशसे दद्यान्न भयान्नोपकारिणे   ।
न नृत्यगीतशीलेभ्यो धर्मार्थं इति निश्चितम्  । । ९३.१४  । ।